**Саннар барысын да ачык сөйли**

**Татарстан Республикасы Президенты ТР Бюджет кодексы нигезендә, 2017 елга республика бюджетын үтәү турында хисапны Дәүләт Советына карап тикшерүгә кертте. Без узган елгы бюджетның ниндирәк булганлыгын белү өчен финанс министры Радик Гайзатуллин белән әңгәмә корырга булдык.**



**– Радик Рәүфович, 24 май көнне Сез 2017 елга Татарстан Республикасы бюд­­же­тының үтәлеше турында чираттагы хисап белән чыгыш ясаячаксыз. Узган елгы бюджетны ни­чегрәк бәяләр идегез?**

– Төп макроикътисади күрсәткечләр буенча тотрык­лы уңай динамика күзә­телде. 2017 елда респуб­ликаның төп макроикътисади күр­сәт­кечләре динамикасы Россия буенча уртача күрсәт­кеч­ләрдән артып китте. Аларның үсеше барлык дәрә­җәләр­дәге бюджетлар ке­рем­нә­ренә уңай йогынты яса­ды.

**– Укучыларыбызга бюд­­жетны тулаем күзал­лау өчен төп юнәлешләргә тукталып үтмәссезме?**

– Бу урында “Барысын да саннар сөйли” дигән гыйба­рәне китереп үтү урынлы булыр дип уйлыйм. 2017 елда республика терри­тория­сен­нән 853 миллиард сум күлә­мендә бюджет керемнәре, таможня җыемнары һәм пош­линалар, социаль фондларга чигерүләр җыеп алынды. Үз чиратында, барлык дәрә­җәләрдәге бюджетларга салым һәм салым булмаган ке­ремнәр 614 миллиард сум күләмендә тупланды.

2017 елда тупланма бюд­жетның керем өлешенә 288 миллиард сум, шул исәп­тән салым һәм салым булмаган керемнәр – 258 миллиард сум күләмендә керде. Үз керемнәрен туплау күләме ягыннан респуб­лика­ның Россия Федерациясе субъектлары арасында дүртенче урынга чыгуын билгеләп үтәсем килә.

Татарстан Республикасы бюджетының керем өлеше 244 миллиард сум күләмендә үтәлде, шул исәптән 214 миллиард сумлык салым һәм салым булмаган керемнәр туп­ланды.

**– Салым керемнәренең конкрет чыганаклары буенча хәлләр ничегрәк?**

– Элеккечә үк, табышка салым иң күп акча кертте: рекордлы күләм – 82,2 миллиард сум. 2017 елда төбәкләр бюджетларында табышка салым ставкасы кимеп, 18дән 17 процентка калуга карамас­тан, салым кеременең чама белән 10 миллиард сумга артуын билгеләп үтәргә кирәк. Салымның үсүен тәэмин иткән салым түләүчеләр арасыннан Наил Өлфәт улы Мә­ганов җитәкчелегендәге “Татнефть” компаниясенә, шулай ук кече нефть ком­па­нияләре җитәкчеләренә аерым рәх­мәт белдерәсем килә.

Тагын бер зур салым чыганагы – республика бюджетына һәм җирле бюджетларга алына торган физик затлар керемнәренә салым. Тупланма бюджетта – 69 миллиард сум, Татарстан Республикасы бюджетында 48 миллиард сум тупланды. Икътисадта уртача хезмәт хакының үсүе салым кеременә уңай йогынты ясады – узган елда бу өлкәдә хезмәт хакы 6,2 процентка артты.

Үз чыгышларымда гадәт­тә иң зур салымнарны гына билгеләп үтүемә карамастан, һәр салымның – милеккә салыммы ул, җир салымы яки җыелма керемнәр салымымы – бюджет өчен бик мөһим булуына иманым камил. Тамчыдан күл җыел­ган кебек, салымнардан да бюджетның керем өлеше булдырыла.

**– Бюджетның чыгым өлешен үтәүгә күчик. 2017 елда Татарстан Республикасы тупланма бюджеты буенча касса чыгымнары 274 миллиард сум, республика бюджеты буенча 231 миллиард сум тәшкил ит­кәнлеген беләбез. 2017 елда бюджетның чыгым өле­шен үтәү нәтиҗәсендә нинди уңышларга ирешелде?**

– Бюджет чыгымнары дәүләтнең, төбәкнең бөтен икътисади системасын колачлый. Безнең бурыч республика икътисадын үстерү һәм халыкның тормыш дә­рәҗәсен яхшыртуны тәэмин итүдән гыйбарәт. Сезнең сорауга килгәндә, берничә мисал китереп үтәсем килә. “Илкүләм икътисад” бүлеге буенча тупланма бюджет чыгымнары 80 миллиард сум күләмендә үтәлде.

Бүлекнең күләм ягыннан иң зур юнәлеше – “Авыл хуҗалыгы” бүлекчәсе. Авыл хуҗалыгында бюджет средстволарын үзләштерү Россия Федерациясе субъектлары арасында Татарстан Республикасы тоткан урынга уңай йогынты ясады. Республика 2017 елдагы эш йомгаклары буенча кайбер юнәлешләрдә алдынгы урыннар яулады.

Чыгымнар буенча тагын зур күләмле бүлекчә – “Юл хуҗалыгы”: аның буенча чыгымнар 21,0 миллиард сум тәшкил итте. Юл төзелеше өл­кәсендәге бурычларны тормышка ашыру республика Юл эшләре программасы кысаларында хәл ителде. Автомобиль юллары, күперләр, торак пунктлар һәм авыл хуҗалыгы объектларына килү юллары төзелде, урам-юл челтәре төзекләндерелде.

“Торак-коммуналь хуҗа­лык” бүлекчәсе буенча исә 19,4 миллиард сум акча үзләштерелде.

2017 елда күпфатирлы йортларны капиталь ремонтлау программасын тормышка ашыру кысаларында чама белән 6,2 миллион квадрат метр мәйданда 982 күп­фа­тирлы йорт төзекләндерел­де. Аларда 230 меңнән артыграк кеше яши.

Шулай ук республика­быз­ның муниципаль бе­рәмлек­ләрендә иҗтимагый киңлек­ләрне үстерү программасы кысаларында 2,9 миллиард сумга, шул исәптән федераль бюджеттан 1,1 миллиард сум күләмендәге субсидияләр хисабына 68 парк, сквер һәм су саклау зонасын төзекләнде­рү чаралары күрелде.

Шуны искә төшерү мө­һим: бюджетның керем өле­шен тулы кыйммәтле үтәү бөтен хисап елы дәвамында бюджет һәм автоном учреж­дениеләренең көйле эшлә­вен, бюджет өлкәсендә эш­ләү­челәргә күтәренке хезмәт хакын түләүне (“май указ­лары”на кертелгән хез­мәт­кәр­ләрнең аерым катего­рияләренә эш хакын түләүне кертеп) үз вакытында тәэмин итү мөмкинлеге бирде.

**– 2012 – 2018 елларда РФ Президентының “май указ­лары”н үтәү иң төп, иң мөһим чараларның берсе булды. 2017 елда бу яктан республика бюджетына төшкән йөк күләме ниндирәк?**

– Узган елда барлык чыганаклар хисабына хезмәт хакын түләүгә 105 миллиард сум, шул исәптән бюджет средстволары хисабына  96 миллиард сум акча җибә­релде.

Бюджет средстволарын үз вакытында, тулы күлә­мен­дә бүлеп бирү һәм үзләштерү социаль өлкә хезмәткәр­ләре­нең барлык категорияләре буенча “май указлары”н үтәү­не тәэмин итү мөмкинлеге бирде. Мә­гариф өлкәсендә хезмәт хакы пландагы күр­сәткечләрдән 1,3тән 6,4 процентка, мәдә­ният өлкәсендә – 1,4, социаль-тәэминат өлкә­сендә  1,2; сәламәтлек саклау өлкәсендә – 1дән 3,9 процентка кадәр артыграк булды.

**– Гадәттәгечә, бюджет­ның социаль юнәлешлеге турында сорау биреп үтәсе килә. Быел нинди чаралар үткә­рел­де?**

– Бүлектә иң зур күләмле юнәлеш – элеккечә үк “Мә­гариф”. Бу бүлек буенча чыгымнарга 73,2 миллиард сум җибәрелде. Бүлеп бирелгән средство­лар нәтиҗәсендә мәга­риф өлкәсендә планлаштырылган чаралар тормышка ашырылды. Татарстан Республикасы Президенты карарлары ни­гезендә укытучылар­ның һө­нәри үсешенә грант ярдәме күрсәтү киң колач җәйде, шулай ук мәгарифне мәгълү­матлаштыру дәвам иттерелде, яңа мәгариф объектларын файдалануга тапшыру, искеләрен капиталь тө­зек­ләндерүгә зур игътибар бирелде.

Шулай ук “Мәдәният, кинематография” тармагы буенча күп эшләнде.
Бюджет средстволары хи­сабына, халыкара фес­ти­вальләр үткәрүне кертеп, мә­гариф өлкәсендә планлаштырылган чаралар тулысынча финансланды. Хө­күмәтара һәм ведомствоара килешү­ләрне тормышка ашыру кысаларында Россия төбәк­лә­рендә һәм якын, ерак чит илләрдә дүрт йөз­дән артыг­рак чара үткә­релде.

2017 елда “Сәламәтлек сак­лау” бүлеге буенча бюджет чыгымнары 20,1 миллиард сум тәшкил итте. Моңа медицина иминиятләштерүе средстволары (54,1 миллиард сум) да керә.

Средстволарның гомуми күләме хисабына медицина учреждениеләрен тоту, сә­ламәтлек саклау өлкәсендә үзәкләштерелгән чаралар үт­кәрү тәэмин ителде, социаль әһәмиятле федераль һәм рес­публика программалары тормышка ашырылды.

“Социаль сәясәт” бүлеге чараларын финанслауга Татарстан Республикасы бюджетыннан 38,8 миллиард сум акча җибәрелде (социаль тәэ­минат учреждение­ләрен тоту чыгымнарын кертеп), бу халыкка адреслы социаль-ярдәм күрсәтү буенча республика бурычларын үтәүне тәэмин итү мөмкинлеге бирде.

**– Радик Рәүфович, әң­гәмә йомгаклары буенча узган елда Татарстан Ре­публикасы бюджетының тотрыклы үтә­лүе аңла­шы­ла. Бу хисап елы Сезгә тагын кайсы ягы белән истә калды?**

– Минем өчен бу – федераль бюджет кредитлары буенча республика бурычын реструктурлаштыру. 2017 елда федераль бюджет кредитлары буенча 17,9 миллиард сум күләмен­дә республика бурычы реструктурлаштырылды. Н­ә­ти­җә­дә 85 миллиард сум күләмендәге бурычыбыз озак сроклы нигездә тулысынча реструктурлаштырылды. Бу – безнең өчен бик зур файда. Татарстан Республикасы дәүләт бурычына килгәндә, узган ел йомгаклары буенча аның күләме асылда үзгәрешсез калып, 93 миллиард сум тәшкил итте.

Узган елга йомгак ясап, рейтинг агентлыклары ягыннан республиканың уңай бәяләнүенә игътибарыгызны юнәлтәсем килә. Алар уңай факторларны: респуб­лика­ның дивер­сификацияләнгән икътисадын, әйбәт бюджет күрсәткечләренә ирешүгә сәләтен, төптән уйланылган бюджет сәясәтен алып бару, икътисад һәм финанс өл­кә­сендә эзлекле үсешне бил­геләде. Республикага бирел­гән кредит рейтингларының Россия төбәкләре арасында “иң яхшылардан” берсе булып торуын билгеләп үтәргә кирәк.

**(“Ватаным Татарстан”,   /№ 70, 22.05.2018/)**